**GÂNDURI**

*Silvia Rîşnoveanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

GÂNDURI

În stoluri, gândurile pleacă, vin,

Sunt cele ce erau și nu le-am spus,

În cer, au apărut, ca din senin,

Albastre ploi, iar soarele-a apus.

Perdeaua nopții cade tot mai grea,

Spre tine, gânduri vii se-nvârt în cerc,

Să țes din ele vise, aș mai vrea,

Dar cum să fac? Aș mai putea să-ncerc?

Aștept s-apară, iară, primii zori

Și, poate, de răsare-o nouă zi,

Se umple, din nou, cerul de culori,

Iar, în povestea ta, mă voi trezi.

Știi...gândurile, dacă te-ar vedea,

Ar poposi, cuminți, la locul lor,

Și-n fiecare seară ar putea

S-adoarmă în magia clipelor.

Întinde mâna peste fruntea mea

Și-mi ia din amintire orice gând,

Transformă-l într-un vis. Tu vei putea!

Și-ntoarce-te, cu visul tău, oricând.